Predkladacia správa

I.
 
Ministerstvo spravodlivosti Slovenskej republiky je gestorom vykonávania Európskeho dohovoru na zabránenie mučenia a neľudského či ponižujúceho zaobchádzania alebo trestania z 26. novembra 1987 (ďalej „dohovor“). Tento dohovor nadobudol pre Slovenskú republiku platnosť 1. októbra 1994 a je publikovaný pod č. 26/1995 Z. z. Uvedený dohovor patrí k základným a súčasne z hľadiska kontroly jeho dodržovania aj najsledovanejším medzinárodným zmluvným dokumentom Rady Európy v oblasti ľudských práv. Na tento účel bol dohovorom vytvorený osobitný kontrolný mechanizmus.
Na základe článku 1 dohovoru sa vytvoril Európsky výbor na zabránenie mučenia a neľudského či ponižujúceho zaobchádzania alebo trestania (ďalej „Výbor CPT“), ktorý prostredníctvom pravidelných návštev v štátoch, ktoré sú zmluvnou stranu dohovoru, preveruje zaobchádzanie s osobami zbavenými slobody s cieľom posilniť v prípade potreby ochranu takýchto osôb.
V súlade s článkom 2 dohovoru, každá zmluvná strana povolí Výboru CPT návštevu akéhokoľvek miesta podliehajúceho jej jurisdikcii, kde sa nachádzajú osoby zbavené slobody 
na základe rozhodnutia štátneho orgánu. Zoznam zariadení dotknutých rezortov podliehajúcich pod mandát Výboru CPT tvorí prílohu č. 1 návrhu opatrení.
Činnosť Výboru CPT je založená na koncepcii spolupráce so zmluvnými stranami (čl. 3 dohovoru). Výbor CPT pri realizácii svojho cieľa – napomôcť nájsť spôsob, ako upevniť „sanitárny kordón“, ktorý oddeľuje prijateľné zaobchádzanie alebo správanie od neprijateľného – sa riadi nasledovnými troma zásadami:
1.      zákaz zlého zaobchádzania s osobami zbavenými slobody je absolútny;
2.      zlé zaobchádzanie je aj vo svojej miernej forme nezlučiteľné so zásadami civilizovaného správania sa;
3.      zlé správanie nielen poškodzuje obete ale degraduje aj činiteľov, ktorí ho používajú alebo schvaľujú.
Výbor CPT skúma v navštívených krajinách predovšetkým nasledujúce skutočnosti: overuje všeobecné podmienky zariadení, ktoré navštevuje; sleduje postoj predstaviteľov ochrany zákona a ostatných zamestnancov k osobám zbaveným slobody; vedie rozhovory s osobami zbavenými slobody, aby zistil, ako hodnotia podmienky zariadení, v ktorých sú umiestnené; aký je postoj predstaviteľov ochrany zákona a iných zamestnancov k týmto osobám, aby si vypočul ich prípadné sťažnosti.
S cieľom splnenia úloh Výboru CPT zaväzuje článok 8 dohovoru zmluvné strany tohto dohovoru na vytvorenie nasledovných podmienok členom Výboru CPT (tzv. mandát CPT):
1. umožnenie vstupu na svoje územia a právo cestovať bez obmedzenia;
2. poskytnutie všetkých informácií o miestach, kde sa nachádzajú osoby zbavené slobody;
3. umožnenie neobmedzeného prístupu do ktoréhokoľvek miesta, kde sa nachádzajú osoby zbavené slobody, vrátane práva neobmedzeného pohybu po týchto miestach;
4. poskytnutie ďalších informácií, vrátane umožnenia nazerania do spisov a vyhotovenia fotokópii spisov, resp. dokumentov, ktoré má zmluvná strana k dispozícií a ktoré sú potrebné na splnenie úloh Výboru CPT; pri žiadaní o tieto informácie sa Výbor CPT riadi príslušnými vnútroštátnymi právnymi predpismi a profesionálnou etikou;
5. Výbor CPT môže komunikovať s osobami zbavenými slobody bez prítomnosti tretích osôb;
6. Výbor CPT sa môže voľne stýkať s každým, o kom sa domnieva, že mu môže poskytnúť príslušné informácie.
 
Pri vykonávaní svojich funkcií má Výbor CPT právo opierať sa o právne štandardy, obsiahnuté nielen v Európskom dohovore o ľudských právach a základných slobodách, ale tiež v  ďalších dokumentoch o ľudských právach.
Po uskutočnení návštevy Výbor CPT predkladá príslušnému štátu správu, v ktorej zhodnotí všetky získané informácie a vyjadrí svoje pripomienky. Ak je to potrebné, odporučí opatrenia na zabránenie možnému výskytu prípadov neprípustného zaobchádzania v danej krajine, ktoré je v rozpore s tým, čo by mohlo byť právom považované za prijateľné štandardy zaobchádzania s osobami zbavenými slobody.
Podľa čl. 11 dohovoru informácie získané Výborom CPT v súvislosti s jeho návštevou, ako aj jeho správa a konzultácie so zúčastnenými stranami podliehajú princípu dôvernosti. S cieľom nerušeného splnenia úloh Výboru CPT počas návštevy sa preto odporúča  podať relevantné informácie o zložení delegácie a navštívených miestach médiám až po ukončení návštevy.
Výbor CPT je v prvom rade a predovšetkým mechanizmom, ktorý má zabrániť, aby nedochádzalo k zlému zaobchádzaniu, aj keď v niektorých osobitných prípadoch môže zakročiť, ak sa už takýto prípad stal.
 
II.
 
Prvá pravidelná návšteva Výboru CPT v Slovenskej republike sa uskutočnila od 25. júna do 7. júla 1995, druhá v dňoch 9. – 18. októbra 2000 a tretia v dňoch 22. februára až 3. marca 2005. Listom predsedu Výboru CPT pána Mauro Palma zo 6. novembra 2008 bol Ministerstvu spravodlivosti Slovenskej republiky oznámený zámer uskutočniť na Slovensku štvrtú pravidelnú návštevu v roku 2009.
Účelom predkladaného materiálu je predovšetkým:
1.      upozorniť na základné úlohy a záväzky vyplývajúce pre Slovenskú republiku z dohovoru;
2.      informovať o potrebných opatreniach na zabezpečenie plnenia dohovoru a navrhnúť spôsoby zabezpečenia ich priebežného plnenia;
3.      schváliť návrh opatrení na zabezpečenie návštevy Výboru CPT na Slovensku v roku 2009 a návrh poverovacej listiny pre členov Výboru CPT na oprávnenie vstupovať a vykonávať poslanie Výboru CPT v zmysle jeho mandátu v miestach, v ktorých sú v Slovenskej republike umiestnené osoby zbavené slobody a poveriť príslušných ministrov na podpísanie poverovacích listín.
K otázkam zabezpečenia štvrtej pravidelnej návštevy Výboru CPT v Slovenskej republike a plnenia opatrení na vykonanie dohovoru sa uskutočnila na Ministerstve spravodlivosti SR medzirezortná pracovná porada dňa 19. januára 2009 za účasti styčných osôb pre zabezpečenie plnenia dohovoru menovaných Ministerstvom spravodlivosti SR, Ministerstvom vnútra SR, Ministerstvom obrany SR, Ministerstvom zdravotníctva SR, Ministerstvom školstva SR, Ministerstvom práce, sociálnych vecí a rodiny SR, Generálnou prokuratúrou SR a Zborom väzenskej a justičnej stráže, ako aj zástupcov samosprávnych krajov, ktoré majú zriaďovateľskú pôsobnosť jednotlivých zariadení spadajúcich pod mandát Výboru CPT. Zoznam príslušných styčných osôb tvorí prílohu č. 2 návrhu opatrení.
Predkladaný materiál nezakladá zvýšené nároky na rozpočet SR a verejné financie, a nemá negatívne environmentálne a ekonomické vplyvy, ani vplyv na zamestnanosť. Materiál prešiel medzirezortným pripomienkovým konaním a pripomienky rezortov boli zapracované.
Na základe uvedeného sa predkladá návrh uznesenia vlády SR.